Zezì hanì enıìyah łǫ godaà eghàlaı̨dà kò,
ı̨łaà gıgha ehkw'ı-ahodı-le.
Eyı sìı nakwenàoɂǫǫ Isaıah weyatıì k'ę̀ę̀ agode ha t'à agòjà,
dıı hadı ı̨lè,
“Sets'ǫ̀ K'àowo,
amìı goyatıì wegha ehkw'ı-ahodı,
eyıts'ǫ enıìyah whenehtsı̨ı̨ sìı amìı yenıedì awììdlà?”
Isaıah hadı ı̨lè.
Gıgha ehkw'ı-ahodı ha dìì.
Isaıah edenı̨htł'è k'e dıı hanì enı̨ı̨tł'è:
“Gıdaà goìle agǫ̀ǫ̀là,
eyıts'ǫ gınì whìle agǫ̀ǫ̀là.
Eyıt'à ededaà t'à k'egeet'į̀-le eyıts'ǫ ededzeè t'à t'asìı nıgeedì-le.
K'aàt'ıì agehłe ha sets'ǫ̀ agede ha gı̨ı̨wǫ-le,”
Isaıah hadı dek'eèhtł'è.
Isaıah,
Zezì wexè enıìyah agode ha nadąą̀ yaɂı̨ t'à hanì yeghǫ goı̨de ı̨lè.
Israel got'ı̨į̀ gha k'aodèe gıgha ehkw'ı-ahodı-le,
hanìkò dǫ łǫ goxè aget'ı̨ı̨ sìı ehkw'ı adı gı̨ı̨hwhǫ.
Hanìkò Pharısee gı̨ı̨lı̨ı̨ sìı gots'àgeejı̨.
Ełègehdèe-kǫ̀ gots'ǫ xàgogehɂà ha sǫnı gı̨ı̨wǫ t'à Zezì gıgha ehkw'ı adıı sìı t'à dǫ xè gogedo-le.
Nǫ̀htsı̨ goghǫ nezı̨į̀ adı nahk'e dǫ goghǫ nezı̨į̀ agedıı sìı gıgha nezı̨.
Zezì dǫ nı ts'ǫ̀ hòtł'ò dıı hadı,
“Dǫ wegha ehkw'ı aehsı̨ sìı sı̨ zǫ wegha ehkw'ı aehsı̨ nıìle,
amìı sı̨ı̨hɂàa sìı,
ededı̨ sı,
yegha ehkw'ı adı hǫt'e.
Sı̨ seghàeda nı̨dè,
amìı sı̨ı̨hɂàa sìı weghàeda hǫt'e.
Dzęh lanıı dıı nèk'e ts'ǫ̀ ahjà,
amìı wegha ehkw'ı aehsı̨ı̨ sìı wexè togoòtł'òo ha nıìle.
“Dǫ seyatıì ıìkw'o,
hanìkò yek'ę̀ę̀ eda-le sìı sı̨ wesınìyahtı ha nıìle.
Dǫ sınìyahtı ha dıı nèk'e ts'ǫ̀ ahjà nıìle,
dǫ edaxàgehłe gha ahjà.
Dǫ segı̨ı̨hwhǫ-le xè seyatıì gıgha ehkw'ı-ahodı-le sìı gıgha dǫ sınìyahtıı gǫ̀hłı̨ hǫt'e.
Yatı nezı̨ı̨ t'à goıhdee sìı wedę agį̀į̀là t'à,
nǫǫde dzęę̀ k'e nı̨dè hoìla agedle ha.
Sı̨ ededahxà gohde nıìle,
Setà sı̨ı̨hɂàa sìı ayìı dàehsı̨ ha sìı sets'ǫ̀ hadı,
eyıts'ǫ dànì gohde ha sìı sets'ǫ̀ hadı.
Edeyatıì goghàı̨ɂǫǫ sìı wet'à welǫ whìle ts'ǫ̀ ts'eedaà agole ha,
wek'èehsǫ hǫt'e.
Eyıt'à ayìı dàehsı̨ı̨ sìı hotıì Setà dànıwǫǫ sìı k'ę̀ę̀ gohde hǫt'e,”
Zezì gòhdı.